Sandro Tonali

Sandro Tonali (lahir 8 Mei 2000) merupakan pemain bola sepak profesional Itali yang beraksi di posisi pemain tengah untuk kelab Serie A, Brescia dan pasukan kebangsaan Itali.

Kerjaya kelab 
Tonali melakukan penampilan sulungnya untuk Brescia pada 26 Ogos 2017 semasa beliau berusia 17 tahun dengan beraksi sebagai pemain gantian pada perlawanan Serie B menentang Avellino. Pada 28 April 2018, beliau menjaringkan gol pertama dalam kariernya ketika menentang Salernitana pada perlawanan Serie B. Beliau seterusnya melakukan 19 penampilan liga pada musim sulungnya sebagai seorang pemain profesional di samping menghasilkan dua gol dan membantu dua jaringan gol pada musim itu.

Pada musim seterusnya, Tonali merangkul kejuaraan Serie B bersama Brescia sekali gus memperoleh kenaikan ke Serie A. Beliau merupakan tonggak utama Brescia pada sepanjang musim itu.

Beliau melakukan penampilan sulungnya di Serie A pada 25 Ogos 2019 ketika berusia 19 tahun dalam aksi kemenangan 1-0 ke atas Cagliari. Pada 29 September, beliau membantu jaringan Mario Balotelli daripada sepakan penjuru semasa menentang Napoli. Beliau juga menjaringkan gol pada perlawanan itu melalui satu rembatan padu daripada luar kotak penalti tetapi jaringan beliau tidak disahkan oleh VAR berikutan faul yang dilakukan oleh rakan sepasukannya, Dimitri Bisoli ke atas pemain lawan Nikola Maksimović. Pasukannya mengalami kekalahan 2-1 di gelanggang lawan. Beliau menjaringkan gol sulungnya di Serie A pada 26 Oktober melalui sepakan percuma dari jarak jauh lalu menghasilkan gol pembukaan permainan pada aksi menentang Genoa.

Kerjaya antarabangsa 
Bersama pasukan bawah-19 Itali, beliau telah mengambil bahagian dalam Kejohanan Eropah 2018 dengan melangkah ke perlawanan akhir kejohanan sebelum tewas 4-3 kepada Portugal selepas masa tambahan.

Pada November 2018, beliau telah dipanggil untuk menyertai skuad senior buat kali pertama oleh pengurus Roberto Mancini.

Beliau melakukan penampilan sulungnya untuk pasukan bawah-21 Itali pada 21 Mac 2019 dalam perlawanan persahabatan menentang Asutria yang berkesudahan terikat seri tanpa jaringan di Trieste. Beliau telah mewakili pasukan bawah-21 Itali ke Kejohanan Eropah 2019.

Selepas mewakili pasukan bawah-21 Itali semasa menentang Ireland pada 10 Oktober 2019, beliau telah dipanggil untuk menyertai skuad senior Itali sekali lagi pada hari berikutnya untuk menghadapi perlawanan kelayakan UEFA Euro 2020 menentang Greece dan Liechtenstein. Beliau melakukan penampilan sulungnya untuk skuad senior Itali pada 15 Oktober dengan menjadi pemain gantian semasa menewaskan Liechtenstein 5-0 di Vaduz. Beliau beraksi sebagai barisan kesebelasan utama Itali buat kali pertama pada penampilan berikutnya pada 15 November ketika mengalahkan Bosnia dan Herzegovina 3-0 di gelanggang lawan.

Statistik kerjaya

Kelab
.

Antarabangsa
.

Pencapaian

Kelab
Brescia
 Serie B: 2018–19

Individu
 Pasukan Pilihan Kejohanan Eropah Bawah-19: 2018
 Pemain Terbaik Serie B: 2018
 Pemain Muda Terbaik Serie B: 2019

Catatan

Pautan luar 
 
 
 Profile at FIGC.it 

Kelahiran 2000
Orang hidup
Pemain bola sepak Itali
Pemain Brescia Calcio